Bħalma jeżistu postijiet differenti minn xulxin hekk ukoll jeżisti lbies differenti li jkun adattat għall-post li tkun sejjer fih. Jekk tkun sejjer il-baħar ħadd ma jistenna li tilbes il-ġlekk u l-ingravata bħalma jekk tkun sejjer il-knisja ma għandekx tmur bi lbies li jixraq biss għal xatt il-baħar. Tajjeb li nuru rispett lejn il-post li nkunu sejrin fih anke permezz ta' ħwejjiġna minkejja li ż-żminijiet tal-lum huma aktar pemessivi minn dawk ta' ftit snin ilu. Pereżempju min qatt kien jobsor li fl-università student imur b'T shirt? Ftit għexieren ta' snin ilu l-ingravata u l-glekk kienu kważi obbligu fil-campus. Insomma llum mhux l-ilbies biss inbidel hemmhekk, inbidel kollox! U xi ngħidu għall-qorti? L-irġiel kollha bil-ġlekkijiet u n-nisa kienu obbligati jxiddu l-velu fuq rashom. Illum l-affarijiet inbiddlu u l-velu fuq ras in-nisa nemmen li hawn min qatt ma rah f'għomru. Madanakollu xorta ċerti postijiet ma jixraqx li jintlibes ilbies mhux adattat fihom, u wieħed minn dawn il-postijiet huwa l-knisja. X'nilbes fil-knisja? Il-knisja ma huwiex il-post fejn fix-xitwa nuri kemm għandi ħwejjeġ lussużi fil-gwardarobba u daqstant ieħor ma huwiex il-post fejn fis-sajf nitperreċ. Hemm ilbies u lbies. Hemm ilbies li għad li jkun diċenti xorta waħda lanqas huwa postu fil-knisja. Flokkijiet jew gerijiet ta' timijiet tal-futbol posthom jixraq fi grawnd u mhux taħt is-saqaf tal-knisja. Minkejja li la jkunu skullati u lanqas indiċenti inaqqsu mid-dekor tal-post. L-istess ngħid għall-flokkijiet tal-każini tal-banda. Fi żmien il-festa naraw bosta minn dawn il-flokkijiet. Huma immirati biex jintlibsu fil-marċijiet imma sfortunatament naraw lil min jilbishom anke fil-knisja. Biex ngħid id-dritt, nippreferi żgħażagħ bil-flokk tal-festa fil-knisja milli knisja mingħajr żgħażagħ. Immaġina bniedem li jmur il-knisja b' T Shirt ta' partit politiku, żgur li jġib l-istmerrija mhux biss ta' min ma jaqbilx miegħu politikament imma anke ta' dawk li jissimpatizzaw mal-partit. Ngħid is-sewwa qatt ma rajt lil ħadd bi lbies ta' xi partit politiku fil-knisja imma b'gerijiet tal-futbol u b'T Shirts tal-festa rajt ħafna. Mhux vetrina Diġà ktibt li l-knisja ma huwiex il-post fejn nuru xi lbies għandna. Fejn jidħol ilbies tajjeb ukoll insemmu il-ġojjellerija. Kemm jistona raġel b'katina tad-deheb tiżen xi żewġ kili imdawra ma' għonqu. U kemm tistona mara li tmur il-knisja armata donnha vetrina minn ta' ħanut tad-deheb li nsibu fi Strada Santa Lucija l-Belt. Li mara jkollha ħajta deheb fuqha hija ħaġa aċċettata imma ż-żejjed kollu żejjed. U xi ngħidu għax-xidd fir-riġlejn. Karkur pulit ma jistonax fil-knisja matul ix-xhur tas-sajf, imma ma jixraqx għal hemm. Il- ħallih għal meta tmur tgħum. U l-istess ngħidu għall-flokkijiet taċ-ċingi. Biex ngħid id-dritt rari kienu l-każi fejn rajt xi raġel bi flokk taċ-ċingi fil-knisja u meta dan seħħ aktarx li kien xi barrani. Fejn jidħlu n-nisa tajjeb li dawn iżommu f'moħħom li t-tperriċ u l-kxif ma jmurx fil-knisja għalhekk tajjeb jaħsbu sewwa qabel jitilqu mid-dar, speċjalment jekk ikunu sejrin xi tieġ. Hawnhekk tajjeb inħeġġu aktar knejjes jipprovdu bċejjeċ tad-drapp ħdejn il-bibien biex dak li jkun jixtieq jidħol il-knisja u ma jkunx liebes diċenti, isib biex jitgħatta. Fuq kollox tajjeb inżommu f'moħħna li post sagru jixraqlu rispett u komportament tajjeb anke fil-mod li nilbsu. Dan l-artiklu deher f'Il-Mument - 8 ta' Lulju 2018
Ilbies u lbies